efsyn.gr

Λίγο αφότου χαρακτήρισε «εξοργιστική» την απέλαση του Λίβυου πρέσβη για το μνημόνιο κατανόησης Τουρκίας – Λιβύης, ο Τούρκος υπουργός Εξωτερικών συνέχισε την επιθετική ρητορική κατά της Ελλάδας, επιρρίπτοντας στην ελληνική πλευρά την κατάρρευση των συνομιλιών για το Κυπριακό.

Μιλώντας σε δημοσιογράφους, στο περιθώριο του «Φόρουμ Μεσογειακού Διαλόγου Rome Med» στη Ρώμη, ο Μεβλούτ Τσαβούσογλου είπε: «Ξοδέψαμε μεγάλη ενέργεια για να βρεθεί λύση στο Κυπριακό, στηρίξαμε τις σχετικές πρωτοβουλίες διαλόγου. Η Ελλάδα, δυστυχώς, δεν στήριξε την όλη προσπάθεια».

Σύμφωνα με τον Τούρκο υπουργό «το 2017, μόνον η Τουρκία επέδειξε εποικοδομητική προσέγγιση».

«Αλλά θα συνεχίσουμε τον διάλογο, διότι η κατάσταση στην Κύπρο έχει σοβαρές συνέπειες και στην γύρω περιοχή», πρόσθεσε.

Ο Τούρκος ΥΠΕΞ αναφέρθηκε επίσης στην κατάσταση στη Συρία, λέγοντας ότι «η μόνη λύση, για τη χώρα αυτή, είναι πολιτικού χαρακτήρα» και πως «πρέπει να πεισθεί, σχετικά, και το καθεστώς της Δαμασκού».

Επίσης, επανέλαβε τις απειλές για μαζική αποστολή προσφύγων και μεταναστών λέγοντας πως «αν δεν μας βοηθήσετε, τους πρόσφυγες αυτούς θα τους στείλουμε σε εσάς. Και, σίγουρα, δεν πρόκειται για απειλή».

Τέλος, σε ό,τι αφορά τις σχέσεις της Τουρκίας με τις ΗΠΑ ο επικεφαλής του τουρκικού υπουργείου Εξωτερικών δήλωσε: «Δεν είμαστε ακόμη αυτόνομοι σε ό,τι αφορά την αεράμυνά μας και δεν μπορέσαμε να πραγματοποιήσουμε τις αναγκαίες αγορές από τους συμμάχους μας».

Απευθυνόμενος στο ακροατήριο του Rome Med, τόνισε, δε, ότι «η Τουρκία αναγκάσθηκε να προχωρήσει σε αγορές από άλλες χώρες», με ευθεία αναφορά στην αγορά των συστημάτων αεράμυνας S- 400 από την Ρωσία.

«Η Ουάσιγκτον δεν το κατανόησε αλλά θα συνεχίσουμε τον διάλογο μαζί της. Όσο για την Ρωσία, υπάρχουν σαφώς σημεία διαφωνίας, αλλά πρόκειται για γείτονά μας και η συνεργασία μας έφερε ουσιαστικά αποτελέσματα», τόνισε ο Μ.Τσαβούσογλου. Κατηγόρησε, επίσης, τις Ηνωμένες Πολιτείες, ότι «στήριξαν τρομοκρατική οργάνωση η οποία επιτέθηκε στην Τουρκία» και ότι «δεν έκαναν απολύτως τίποτα κατά του αρχηγού της οργάνωσης αυτής, ο οποίος ζει στην Αμερική». Η προφανής αναφορά είναι στον πρώην ιμάμη Φετουλάχ Γκιουλέν.